TTCL ปิดโหด! ลากเม่าขึ้น 21.40 บ. ก่อนสวิงลง 10% สวนข่าวลงทุนรฟฟ.แสนล้าน
TTCL ปิดโหด! ลากเม่าขึ้น 21.40 บ. ก่อนสวิงลง 10% สวนข่าวลงทุนรฟฟ.แสนล้าน โดยปิดตลาดวันนี้อยู่ที่ 19.50 บาท ลบ 0.50 บาท หรือ 2.50% สูงสุดที่ 21.40 บาท ต่ำสุดที่ 19.30 บาท ด้วยมูลค่าซื้อขาย 2.21 พันล้านบาท
30 ต.ค. 2560

ผู้สื่อข่าวรายงานว่า ราคาหุ้น บริษัท ทีทีซีแอล จำกัด (มหาชน) หรือ TTCL ปิดตลาดวันนี้อยู่ที่ 19.50 บาท ลบ 0.50 บาท หรือ 2.50% สูงสุดที่ 21.40 บาท ต่ำสุดที่ 19.30 บาท ด้วยมูลค่าซื้อขาย 2.21 พันล้านบาท ขณะที่ดัชนีตลาดหุ้นไทยโดยรวมบวก 0.15%

โดย ราคาหุ้น TTCL ปรับตัวขึ้นสูงสุดของวันอยู่ที่ 21.40 บาท ขณะที่ราคาหุ้นต่ำสุดของวันอยู่ที่ 19.30 บาท เมื่อคำนวณส่วนต่างของราคาหุ้นสูงสุดและต่ำสุดจะอยู่ที่ 10.88% ทั้งนี้ ราคาหุ้นได้ปรับตัวลงสวนกระแสข่าวลงทุนโรงไฟฟ้าในเมียนมาร์ มูลค่าโครงการสูงถึง 9.8 หมื่นล้านบาท
ขณะที่ เมื่อวันที่ 27 ต.ค.60 บริษัทได้แจ้งต่อตลาดหลักทรัพย์แห่งประเทสไทย (ตลท.) ว่า บริษัทได้ร่วมลงนามสัญญาร่วมทุนและสัญญาเช่าที่ดินระยะยาวกับรัฐบาลแห่งรัฐ Kayin (KSG) เพื่อการพัฒนาโครงการโรงไฟฟ้า Ultra Supercritical Coal-fired Thermal Power Plant ณ เมือง พะ-อัน, รัฐ Kayin โดยมีสัดส่วนร่วมทุน KSG (5%): TTCL (95%) มีมูลค่าโครงการ 2,800 ล้านดอลลาร์ สรอ.โดยประมาณ หรือเทียบเท่า 9.8 หมื่นล้านบาท
โดยโครงการดังกล่าวเป็นการจำหน่ายกระแสไฟฟ้าเข้าสายส่งของรัฐบาลเมียนมา โดยใช้ถ่านหินนำเข้า ประมาณ 4 ล้านตันต่อปี มีระยะเวลาสัมปทานประมาณ 40 ปี โดยมีรูปแบบการลงทุน Build-Operate-Transfer (BOT) มีกำลังการผลิต  1,280 เมกะวัตต์  โครงสร้างเงินลงทุนมาจาก เงินกู้ยืม 75: ส่วนทุน 25